DA Den Europæiske Unions Tidende C 473/7

BERETNING

om årsregnskabet for fællesforetagendet for biobaserede industrier for regnskabsåret 2015 med fællesforetagendets svar

(2016/C 473/02)

INDHOLD

Punkt Side INDLEDNING 1–4 8 OPLYSNINGER TIL UNDERBYGNING AF REVISIONSERKLÆRINGEN 5 8 REVISIONSERKLÆRING 6–13 8 Erklæring om regnskabernes rigtighed 11 9 Erklæring om lovligheden og den formelle rigtighed af de transaktioner, der ligger til grund for regnskabet 12 10 BEMÆRKNINGER OM DEN BUDGETMÆSSIGE OG ØKONOMISKE FORVALTNING 14–20 10 Præsentation af regnskabet 14–16 10 Gennemførelsen af 2015-budgettet 17–18 10 Gennemførelsen af fællesforetagendet BBI's flerårige budget under Horisont 2020 19–20 10 ANDRE FORHOLD 21–24 11 Centrale kontroller og overvågningssystemer 21 11 Strategi for bekæmpelse af svig 22–24 11 OPFØLGNING AF TIDLIGERE BEMÆRKNINGER 25–26 11 Overvågning og rapportering af projekternes forskningsresultater 25 11 Interessekonflikter 26 11 BILAG 12

INDLEDNING

1. Fællesforetagendet for biobaserede industrier, der ligger i Bruxelles, blev oprettet i maj 2014 (1) for en periode på ti år og begyndte at arbejde uafhængigt den 26. oktober 2015.

2. Formålet med fællesforetagendet BBI er at gennemføre et program med forsknings- og innovationsaktiviteter i Europa, hvor der foretages en vurdering af adgangen til vedvarende biologiske ressourcer, der kan anvendes til produktion af biobaserede materialer og på dette grundlag støtte etableringen af bæredygtige biobaserede værdikæder (2). Disse aktiviteter bør udføres gennem samarbejde mellem interessenter hele vejen langs den biobaserede værdikæde, herunder primærproduktion og forædlingsindustrier, forbrugermærker, SMV'er, forsknings- og teknologicentre samt universiteter.

3. Fællesforetagendets stiftende medlemmer er Den Europæiske Union (EU) repræsenteret ved Europa-Kommissionen og industrielle partnere repræsenteret ved Bio-based Industries Consortium (BIC).

4. Det maksimale EU-bidrag til fællesforetagendet BBI til forskningsaktiviteter og administrative omkostninger (3) udgør 975 millioner euro, der skal betales over budgettet til Horisont 2020 — rammeprogrammet for forskning og innovation (2014-2020) (4). Andre medlemmer af fællesforetagendet skal i løbet af den periode, fællesforetagendet er oprettet for (5), bidrage med ressourcer svarende til mindst 2 730 millioner euro, bestående af kontantbidrag på mindst 182,5 millioner euro, bidrag i naturalier til supplerende aktiviteter (6) på mindst 1 755 millioner euro og bidrag i naturalier til fællesforetagendets aktiviteter (7).

OPLYSNINGER TIL UNDERBYGNING AF REVISIONSERKLÆRINGEN

5. Retten har valgt en metode, der omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne. Dette suppleres med bevis opnået fra relevant arbejde udført af andre revisorer og en analyse af ledelsens udtalelser.

REVISIONSERKLÆRING 6. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet for biobaserede industriers årsregnskab, som omfatter årsopgørelsen (8) og beretningen om budgetgennemførelsen (9) for det regnskabsår, som afsluttedes den 31. december 2015, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 7. Ifølge artikel 16 og 22 i Kommissionens delegerede forordning (EU) nr. 110/2014 (10) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, der ligger til grund for regnskabet, er lovlige og formelt rigtige. a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, som Kommissionens regnskabsfører har fastsat (11), og udøvelse af regnskabsmæssige skøn, som er rimelige efter omstændighederne. Den administrerende direktør godkender fællesforetagendets årsregnskab, efter at fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling. b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 8. Det er Rettens ansvar på baggrund af sin revision at afgive en erklæring til Europa-Parlamentet og Rådet (12) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 9. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 10. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 11. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2015 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser og de regnskabsregler, Kommissionens regnskabsfører har fastlagt. Erklæring om lovligheden og den formelle rigtighed af de transaktioner, der ligger til grund for regnskabet 12. Det er Rettens opfattelse, at de transaktioner, der ligger til grund for årsregnskabet for det år, der afsluttedes den 31. december 2015, i alt væsentligt er lovlige og formelt rigtige.

13. Bemærkningerne i det følgende drager ikke Rettens erklæring i tvivl.

BEMÆRKNINGER OM DEN BUDGETMÆSSIGE OG ØKONOMISKE FORVALTNING

Præsentation af regnskabet

14. De andre medlemmer af fællesforetagendet BBI end Unionen skal senest den 31. januar hvert år rapportere til bestyrelsen om værdien af deres bidrag i naturalier, som er ydet i hvert af de foregående regnskabsår (13). På grundlag af disse oplysninger og i overensstemmelse med Europa-Kommissionens vejledning til fællesforetagendet registreres medlemmernes bidrag i naturalier i fællesforetagendets regnskab.

15. På tidspunktet for udarbejdelsen af det endelige regnskab havde fællesforetagendet ikke modtaget de krævede rapporter fra medlemmerne. Derfor er det samlede beløb for bidragene i naturalier for 2015 opført i regnskabet på grundlag af fællesforetagendets overslag over medlemmernes omkostninger frem til udgangen af 2015 (14).

16. Det regnskab, fællesforetagendet BBI har udarbejdet, omfatter hverken regnskabet over resultatet af budgetgennemførelsen eller tabellen til afstemning med resultatopgørelsen. Regnskabet over resultatet af budgetgennemførelsen offentliggøres i fællesforetagendets beretning om den budgetmæssige og økonomiske forvaltning i 2015 (15), selv om mængden af de oplysninger, der gives, ikke er den samme som i de fleste andre fællesforetagender, hvilket dokumenterer, at der er behov for, at Kommissionen udsender klare retningslinjer for fællesforetagendernes budgetredegørelse.

Gennemførelsen af 2015-budgettet

17. Det endelige disponible budget for 2015 omfattede 209,4 millioner euro i forpligtelsesbevillinger og 21,1 million euro i betalingsbevillinger. Udnyttelsen af forpligtelsesbevillingerne og betalingsbevillingerne var på henholdsvis 87 % og 89 % (16).

18. Alle de operationelle forpligtelser i 2015 (180,4 millioner euro) blev indgået som samlede forpligtelser og vedrørte to indkaldelse af forslag i 2015, hvor tildelingsprocedurerne stadig var i gang pr. 31. december 2015.

Gennemførelsen af fællesforetagendet BBI's flerårige budget under Horisont 2020

19. Ud af en samlet ramme på 975 millioner euro til de operationelle og administrative aktiviteter, som EU skal finansiere, indgik fællesforetagendet pr. 31. december 2015 operationelle forpligtelser for i alt 230 millioner euro (23,6 %). I dette beløb indgår 17,7 millioner euro vedrørende forfinansieringer, som Kommissionen havde foretaget, før fællesforetagendet blev finansielt uafhængigt i oktober 2015. EU's kontantbidrag til fællesforetagendets administrationsudgifter udgjorde 0,8 millioner euro.

20. Ud af en samlet ramme på 975 millioner euro (17) vedrørende andre medlemmers bidrag i naturalier og kontantbidrag til dækning af operationelle aktiviteter, havde medlemmerne ikke rapporteret nogen beløb til fællesforetagendet pr. 31. december 2015. Fællesforetagendet BBI opførte i regnskabet for 2015 et skønnet beløb på 3,5 millioner euro i bidrag i naturalier og 0,3 millioner i bidrag i kontanter (18) til operationelle aktiviteter. De øvrige medlemmers bidrag til fællesforetagendets administrationsudgifter udgjorde 0,8 millioner euro.

ANDRE FORHOLD

Centrale kontroller og overvågningssystemer

21. Fællesforetagendet BBI har indført procedurer for forudgående kontrol baseret på finansielle og operationelle skrivebordsgennemgange og er i gang med at udvikle et program for efterfølgende revision af tilskudsmodtagere, der skal anvendes fra 2017 (19). Disse kontroller er centrale værktøjer i forbindelse med vurderingen af de underliggende transaktioners lovlighed og formelle rigtighed, herunder bidragene i kontanter og naturalier til fællesforetagendet fra andre medlemmer end EU.

Strategi for bekæmpelse af svig

22. I henhold til artikel 12 i de finansielle regler for fællesforetagendet BBI skal budgettet gennemføres i overensstemmelse med effektiv og produktiv intern kontrol, herunder forebyggelse, afsløring, korrektion og opfølgning af svig og uregelmæssigheder.

23. Efter Kommissionens vedtagelse af en strategi for bekæmpelse af svig i juni 2011 blev den første fælles strategi for bekæmpelse af svig på forskningsområdet vedtaget i juli 2012 og ajourført i marts 2015, så der tages hensyn til de ændringer, der blev indført med Horisont 2020 (20). Strategien for bekæmpelse af svig på forskningsområdet omfatter en handlingsplan, der skal gennemføres af de relevante fællesforetagender.

24. Der er allerede indført procedurer for intern kontrol i fællesforetagendet BBI for at give rimelig sikkerhed med hensyn til forebyggelse og afsløring af svig og uregelmæssigheder (forudgående kontrol af betalinger, politik vedrørende interessekonflikter og planer om efterfølgende revision hos endelige tilskudsmodtagere). Fællesforetagendet er i færd med at gennemføre foranstaltningerne i handlingsplanen, såsom at bruge Kommissionens databaser til at identificere udelukkede organisationer eller potentiel dobbeltfinansiering (21) i overensstemmelse med den aftalte tidsplan.

OPFØLGNING AF TIDLIGERE BEMÆRKNINGER

Overvågning og rapportering af projekternes forskningsresultater

25. I overensstemmelse med de regler, der gælder for Horisont 2020 (22), fremlagde fællesforetagendet BBI i sin årlige aktivitetsrapport oplysninger om specifikke indikatorer for forskningsresultater (resultatindikatorer og indikatorer til overvågning af tværgående spørgsmål) (23). I forbindelse med 2015 blev der dog kun givet få detaljerede oplysninger, da de første BBI-projekter var i den indledende fase.

Interessekonflikter

26. I juli 2015 udsendte Kommissionen retningslinjer for fællesforetagenderne vedrørende bestemmelser om interessekonflikter, herunder en fælles model for den erklæring om fravær af interessekonflikter, som fællesforetagendet skal indarbejde i sine procedurer.

Vedtaget af Afdeling IV, der ledes af Baudilio TOMÉ MUGURUZA, medlem af Revisionsretten, i Luxembourg på mødet den 18. oktober 2016. På Revisionsrettens vegne Klaus-Heiner LEHNE Formand

(1) Rådets forordning (EU) nr. 560/2014 af 6. maj 2014 om oprettelse af fællesforetagendet for biobaserede industrier (EUT L 169 af 7.6.2014, s. 130).

(2) En oversigt over fællesforetagendets beføjelser, aktiviteter og disponible ressourcer vises i bilaget til orientering.

(3) Fællesforetagendet BBI's administrative omkostninger må ikke overstige 58,5 millioner euro og dækkes gennem finansielle bidrag, som fordeles ligeligt mellem Unionen og de andre medlemmer end Unionen på årsbasis

(4) Europa-Parlamentets og Rådets forordning (EU) nr. 1291/2013 af 11. december 2013 om Horisont 2020 — rammeprogram for forskning og innovation (2014-2020) og om ophævelse af afgørelse nr. 1982/2006/EF (EUT L 347 af 20.12.2013, s. 104).

(5) Artikel 4, stk. 1, i forordning (EU) nr. 560/2014.

(6) »Supplerende aktiviteter« er bidrag i naturalier til aktiviteter, der ikke er omfattet af fællesforetagendets arbejdsplan og budget, men bidrager til at nå målsætningerne for BBI-initiativet, jf. artikel 4, stk. 2, litra b), i forordning (EU) nr. 560/2014. I overensstemmelse med samme forordnings artikel 4, stk. 4, skal omkostningerne i forbindelse med supplerende aktiviteter attesteres af en uafhængig ekstern revisor og revideres ikke af fællesforetagendet eller noget EU-organ.

(7) Beløbet for bidragene i naturalier til fællesforetagendets aktiviteter afhænger af beløbene for andre modtagne bidrag.

(8) Denne omfatter balancen og resultatopgørelsen, pengestrømsopgørelsen, opgørelsen over ændringer i nettoaktiver samt en oversigt over væsentlige regnskabspraksis og andre forklarende bemærkninger.

(9) Denne omfatter beretningen om budgetgennemførelsen samt en oversigt over budgetprincipperne og andre forklarende bemærkninger.

(10) EUT L 38 af 7.2.2014, s. 2.

(11) De regnskabsregler, Kommissionens regnskabsfører har fastlagt, er baseret på de internationale regnskabsstandarder for den offentlige sektor (International Public Sector Accounting Standards, IPSAS), som er udgivet af International Federation of Accountants, og — hvor det er relevant — på International Accounting Standards (IAS)/International Financial Reporting Standards (IFRS) udgivet af International Accounting Standards Board.

(12) Artikel 47 i delegeret forordning (EU) nr. 110/2014.

(13) Artikel 4, stk. 3 og 4, i forordning (EU) nr. 560/2014.

(14) Beløbet for bidragene i naturalier, som er baseret på overslag, er 3,5 millioner euro. Fællesforetagendet brugte de mest nøjagtige oplysninger, ved beregningen af de anslåede bidrag i naturalier, men dette beløb er hverken blevet attesteret af de uafhængige eksterne revisorer (artikel 4, stk. 4, i forordning (EU) nr. 560/2014) eller valideret af fællesforetagendets administrerende direktør.

(15) Beretning om den budgetmæssige og økonomiske forvaltning 2015, s. 17.

(16) I årsregnskabet for 2015 er udnyttelsesgraden for betalingerne kun 2 % at regne fra den dato, hvor fællesforetagendet blev finansielt uafhængigt. Men for hele regnskabsåret 2015 er udnyttelsesgraden for betalingerne 89 %. Kapitel 3 i fællesforetagendet BBI's 2015 rapport om den budgetmæssige og økonomiske forvaltning indeholder en detaljeret oversigt over budgetgennemførelsen.

(17) 792,5 millioner euro i naturalier og 182,5 millioner euro i kontanter.

(18) De finansielle bidrag til driftsomkostningerne fra andre medlemmer end Unionen i overensstemmelse med artikel 12, stk. 3, litra a) og stk. 4, i bilaget til Rådets forordning (EU) nr. 560/2014.

(19) Jf. BBI's årlige aktivitetsrapport for 2015, s. 40. Revisionsmetoden vedrørende Horisont 2020-projekter er beskrevet i forskningsområdets fælles strategi for efterfølgende revision vedrørende Horisont 2020. De efterfølgende revisioner af projekter, som fællesforetagendet finansierer under Horisont 2020, vil starte i 2017.

(20) F.eks. oprettelsen af et fælles støttecenter med en central revisionstjeneste og harmoniserede forretningsprocesser for EU's forskningsorganer.

(21) Dette omfatter også en vurdering af anvendelsen af andre finansieringskilder end EU-kilder for at forhindre dobbeltfinansiering.

(22) Artikel 31 i forordning (EU) nr. 1291/2013 og bilag II til Rådets afgørelse 2013/743/EU (EUT L 347 af 20.12.2013, s. 965).

(23) Fællesforetagendet BBI's årlige aktivitetsrapport, sektion 1.3.1, s. 8-16, og bilag 12, s. 47-58.

BILAG Fællesforetagendet for biobaserede industrier (Bruxelles) Beføjelser og aktiviteter Unionens kompetenceområder i henhold til traktaten (Artikel 187 og 188 i traktaten om Den Europæiske Unions funktionsmåde) Europa-Parlamentets og Rådets forordning (EU) nr. 1291/2013 af 11. december 2013 om Horisont 2020 — rammeprogram for forskning og innovation (2014-2020) — og særlig Del III i afgørelse 2013/743/EU. Horisont 2020 sigter mod at opnå en større virkning med hensyn til forskning og innovation ved at kombinere Horisont 2020-midler og midler fra den private sektor i offentlig-private partnerskaber inden for centrale områder, hvor forskning og innovation kan bidrage til EU's overordnede mål om konkurrenceevne, øge private investeringer og hjælpe med at tackle samfundsmæssige udfordringer. Rådets forordning (EU) nr. 560/2014 af 6. maj 2014 om oprettelse af fællesforetagendet for biobaserede industrier (fællesforetagendet BBI) Fællesforetagendets beføjelser (Rådets forordning (EU) nr. 560/2014) Opgave: under reglerne for Horisont 2020 at gennemføre den strategiske forsknings- og innovationsdagsorden, som er udviklet af industrien Fællesforetagendet BBI skal tilrettelægge indkaldelser af forslag om støtte til forsknings-, demonstrations- og udbredelsesaktiviteter, der befordrer samarbejde mellem interessenter hele vejen langs de biobaserede værdikæder, herunder primærproduktion af biomasse, forædlingsindustri og endelig anvendelse. Specifikt ansvarligt for: — Koordinering af udarbejdelsen af den årlige arbejdsplan — Bidrag til gennemgangen af den strategiske forsknings- og innovationsdagsorden og centrale præstationsindikatorer — Forvaltning af indkaldelser — Projektevaluering — Tilskudsaftaleprocessen — Hele projektforvaltningens livscyklus — Kommunikation, formidling & forvaltning af interessenter — Udvikling af støttepolitikken. Målsætninger: at udvikle bæredygtige og konkurrencedygtige biobaserede industrier i Europa baseret på avancerede bioraffinaderier, der skaffer deres biomasse på en bæredygtig måde, og navnlig at: 1. demonstrere nye teknologier, der anvender europæisk biomasse: nye kemiske byggesten, nye materialer og nye forbrugerprodukter af europæisk biomasse 2. udvikle forretningsmodeller, der integrerer økonomiske aktører i hele værdikæden 3. etablere flagskibsbioraffinaderier, der anvender teknologier og forretningsmodeller Ledelse Fællesforetagendet BBI har følgende organer: i) bestyrelsen, ii) den administrerende direktør, iii) det videnskabelige udvalg, iv) gruppen af repræsentanter for staterne: i) Bestyrelsen består af fem repræsentanter for Kommissionen, på vegne af Unionen, og fem repræsentanter for de andre medlemmer end Unionen, hvoraf mindst én skal være repræsentant for en lille eller mellemstor virksomhed (SMV). Bestyrelsen har det overordnede ansvar for fællesforetagendet BBI's strategiske orientering og operationer og fører tilsyn med gennemførelsen af dets aktiviteter. ii) Den administrerende direktør er den øverste ansvarlige for den daglige ledelse af fællesforetagendet BBI i overensstemmelse med bestyrelsens beslutninger. Den administrerende direktør er fællesforetagendet BBI's retlige repræsentant og er ansvarlig over for bestyrelsen. Den administrerende direktør støttes af et programkontor bemandet med personale fra fællesforetagendet BBI. iii) og iv) Det videnskabelige udvalg og gruppen af repræsentanter for staterne er fællesforetagendet BBI's rådgivende organer. Fællesforetagendets disponible ressourcer i 2015 Budget 209 422 797 euro til forpligtelser 21 075 192 euro til betalinger Ansatte pr. 31. december 2015 22 stillinger i stillingsfortegnelsen (midlertidigt ansatte og kontraktansatte), hvoraf 13 stillinger var besat med medarbejdere, der varetog operationelle aktiviteter (7), administrative opgavers (2) og blandede opgaver (4). Aktiviteter og tjenesteydelser i 2015 Jf. fællesforetagendet BBI's årlige aktivitetsrapport på www.bbi-europe.eu. Kilde: fællesforetagendet for biobaserede industrier.